钦定古今图书集成/历象汇编/乾象典/第045卷 > 华盖
## 钦定古今图书集成/历象汇编/乾象典/第045卷 > 华盖

按《星经》，“华盖十六星在五帝座上，扛九星为华盖之
柄也，上七星为庶子之官。”

按：《史记天官书》《汉书天文志》俱不载。

按《晋书天文志》，大帝上九星曰华盖，所以覆蔽大帝
之座也。盖下九星曰扛，盖之柄也。
按《隋书天文志》，大帝上九星曰华盖，盖所以覆蔽大
帝之座也。又九星直曰“扛。”

按《宋史天文志》：“华盖七星扛九星，如盖，有柄下垂，以
覆大帝之座也。在紫微宫，临钩陈之上。”

按《观象玩占》：“华盖七星，扛九星，共十六星，在钩陈上，
所以覆蔽大帝之座。”《荆州占》曰：“正上扛盖者，名曰扛
星，次盖大星为母，中央为身，母星下二寸者，妻子也，
其下有一小星。”

按《历学会通》：“华盖七星下九星名扛，即盖之柄偃盖
大帝共十六星，状如伞盖。”

按《管窥辑要》：“华盖十六黑星，其七为盖，距中大星，去
极二十六度，入娄四度。其九为扛盖之柄，距南第一
星，去极一十四度半，入娄十一度，在钩陈上，所以覆
蔽大帝之座，主文章。”